Karl H. Bornhøft (SF), 2008-05-29:
I forbindelse med førstebehandlingen af lovforslaget om ændring af lov om fremstilling, præsentation og salg af tobaksvarer tilkendegav SF og også De Radikale, at vi meget gerne ville hjælpe med at gøre netop det her lovforslag bedre endnu.
Vi tilkendegav også, at forslaget i grunden manglede det, man kunne kalde prikken over i’et, og prikken over i’et i den her sammenhæng var, at man tog en problemstilling op, som vi er mange der har været optaget af i mange år, nemlig at få fjernet de afhængighedsskabende stoffer i tobak.
Jeg vil sige til ministeren og regeringspartierne, at de fortjener ros for seriøst at være gået ind i den her debat.
Derfor vil jeg også sige, at vi igennem en lang række møder er nået frem til en aftale, så vi nu er enige om noget så epokegørende som en køreplan for afvikling af de afhængighedsskabende stoffer i tobak.
Det er faktisk et kæmpe fremskridt.
Enigheden indeholder også en aftale om klare analysemål på baggrund af krav og oplysninger fra Kræftens Bekæmpelse.
Så der er virkelig dokumentation for den måde, vi har valgt at gå i gang med arbejdet på.
Og så er der altså allerede udpeget et uvildigt firma, der skal stå for analyserne, nemlig Center for Miljø og Toksikologi.
Det viser, at man er klar til at gå meget hurtigt i gang med arbejdet.
På baggrund af det analysearbejde skal det så vurderes, om der ud fra det er tilstrækkelig viden til at forbyde bestemte stoffer, og det skal naturligvis ske i samarbejde med Europa-Kommissionen.
Viser det sig, at der er tilstrækkelig med dokumentation, så har ministeren tilkendegivet, at han er indstillet på enten at fremsætte lovforslag eller at udstede de nødvendige bekendtgørelser.
Den tilkendegivelse, som ministeren her kommer med, er altså det, vi i bund og grund betragter som gennembruddet, og det er det, SF og bl.a. De Radikale har søgt igennem mange år.
Jeg vil så også sige, at det at få sat en stopper for brugen af de afhængighedsskabende stoffer jo er et arbejde, der i sig selv er voldsomt kompliceret og har et omfang, der gør, at når det skal gøres, så skal det gøres med omtanke.
Derfor er vi sikre på, at det er nødvendigt at have et ordentligt grundlag.
Målet er naturligvis at sørge for, at vi får begrænset antallet af rygere, og at vi får forhindret flere unge i at blive afhængige af tobak.
I den sammenhæng kan man så med god ret sige, at det, at vi nu har fået lavet en aftale, er et kæmpeskridt fremad i forhold til folkesundheden, og for os er det det afgørende skridt for her og nu at kunne støtte L 139.
Jeg skal afslutningsvis sige, at det oven i købet i den plan, vi har forhandlet os frem til, klart er sat op, hvordan analyserne skal foregå, hvilke grupper stofferne skal deles op i, og vi har oven i købet gjort det på en måde, så vi også har reserveret en gruppe til stoffer, som vi end ikke kender i dag.
Derfor vil jeg sige, at vi i den sammenhæng er godt tilfredse, og når ministeren så samtidig erklærer sig enig med både SF og De Radikale i, at også tobaksindustrien skal være med til at finansiere den uafhængige forskning, så synes vi, at vi er nået et langt skridt hen ad vejen.
Når ministeren samtidig også tilkendegiver, at vi skal til at have vendt bevisbyrden om, så er vi nået et rigtig langt stykke af vejen.